Navoiyda xususiy korxona bolalar markazi hisobidan 600 million so‘mga “boyidi”

Navoiy viloyati mahalliy byudjetining 2013-yilgi ijrosini o‘rganishda qiymati 508,4 million so‘mlik soliq, yig‘im va boshqa to‘lovlar qo‘shimcha hisoblandi va shuning 429,6 million so‘mi undirildi. Bu haqda O‘zA xabar berdi.

6 ta tumandagi “Barkamol avlod” bolalar markazlarini jihozlashda “bajarilgan ishlar to‘g‘risidagi hisob-faktura”ni qalbakilashtirish orqali xususiy korxonaga 668,3 million so‘m byudjet mablag‘i o‘tkazilgani, amalda esa 43,5 million so‘mlik inventar yetkazib berilgani yoki 624,8 million so‘mlik inventar yetishmasligi aniqlandi.
Shuningdek, viloyat ta’lim muassasalarida mehnat qilayotgan pedagoglarning ma’lumotini tasdiqlaydigan hujjatlar haqiqiyligini tekshirish chog‘ida 57 ta’lim muassasasida ishlayotgan 72 nafar pedagogning diplomi qalbaki ekani va ularga byudjetdan 1693,3 million so‘m to‘langani aniqlandi.
Sog‘liqni saqlash tizimi muassasalarida byudjet va smeta-shtat intizomiga rioya etish o‘rganilganda, tekshirilgan tibbiyot birlashmalarining shtat jadvaliga normadan ortiq 8,75 shtat birligi kiritilishi natijasida 63,8 million so‘m ortiqcha to‘lash rejalashtirilgani va shuning 44,1 million so‘mi to‘langani, xodimlar razryadining oshirilishi oqibatida esa 11,8 million so‘m byudjet mablag‘i ortiqcha sarflangani aniqlandi.